Alfred Simonis, preşedintele interimar al Camerei Deputaţilor și candidat la președinția Consiliului Județean Timiș, a spus că Popescu Piedone ar trebui să se gândească la „un exit” din cursa electorală.
Simonis a spus în cadrul unei emisiuni televizate că Piedone ar trebui să realizeze că nu poate câştiga alegerile pentru Primăria Capitalei.
”Domnul Piedone a și fost depășit de doamna Firea. Din punctul meu de vedere, bucureștenii sunt mai inteligenți și nu votează în funcție de ce spune unul sau altul. În acest moment, cred că domnul Piedone ar trebui să realizeze că nu poate câştiga alegerile pentru Primăria Capitalei, asta este cel puţin senzaţia şi percepţia mea, şi ar trebui să se gândească, poate, la un exit din această poveste. Fragmentarea votului anti-primar în funcţie nu face decât să avantajeze primarul în funcţie, lucru care nu este valabil doar pentru Bucureşti, ci pentru orice localitate din ţară”, a spus Simonis la Digi24.
Simonis a mai precizat că alternativa la Nicușor Dan nu poate fi decât Gabriela Firea, care a mai fost primar între 2016-2020 și că ceilalți candidați sunt doar încercări nereușite.
”Coaliția a încercat un candidat care să poziționeze votul politic al celor partide să urmărească un candidat anume – Cârstoiu. Atacurile, linșajul mediatic, dl. Cârstoiu a fost linșat, e un om care salvează vieți, din păcate în politică e mai puțin important adevărul și e mai importantă percepția. Pe mine m-a convins, am fost unul din cei care a crezut că un doctor de renume ar putea să fie un candidat excelent – asta-i viața politică, cu încercări”, potrivit lui Simonis.